*Dániel András*

**Rejtvény**

Kicsibácsi mostanában olyan találós kérdéseken töri a fejét, amiknek nincsen megfejtésük. – Ha feldobják átlátszó, ha leesik szögletes – mondja Imikémnek, aztán ravaszkás mosollyal figyeli, hogyan töpreng a bádognyúl a nemlétező megoldáson. – Kétfogú vak róka üget a csalitosban, mi az? – kérdezi Kicsinénitől, és alig bírja elfojtani a kuncogást, látva, amint összeráncolt homlokkal keresi a választ. – Téved, ha komiszságot sejt e csínyek mögött – magyarázza Kicsibácsi egy bosszankodó postáskisasszonynak, mikor az már vagy tíz perce hiába igyekszik kitalálni, hogy egy zsák láb meg egy zsák csáp az hány zsák rák. – Csak gondoljon bele: nincs lehangolóbb egy megoldott fejtörőnél. Hiszen megoldása egyben a veszte is! Ahogy egy betömött luk sem luk többé a fogon, úgy a megfejtett rejtvény is megszűnik rejtvénynek lenni. De a megoldhatatlan rébuszok, drága kisasszony! A soha ki nem bogozható rejtvények, melyek a világ végezetéig ott őrzik belsejükben a sötéten csillogó talányt! Lehetséges, hogy valami ilyesmi volna az örök boldogság titka is? – pillant elgondolkozva Kicsibácsi a komoran hallgató postai alkalmazottra, ám az válasz helyett némán odalöki neki a visszajárót, majd egy ZÁRVA feliratú táblát akaszt a kiszolgálópult üvegére.